Pogostost izhajanja: 2 številki letno (april in november) Odgovorni urednik: Mitja Slavinec (Univerza v Mariboru, Slovenija) Print ISSN: 2232-416X Online ISSN: 2820-364X Revija ANALI PAZU je odprtodostopna, mednarodna revija namenjena preučevanju naravoslovja, tehnike, medicine in biotehnike. Glavni namen izdajanja revije je objavljanje recenziranih znanstvenih in strokovnih člankov usmerjenih k interdisciplinarno ali transdisciplinarno obravnavanim aktualnim tematikam, ki presegajo disciplinarne okvire in vključujejo vsa znanstvena in strokovna področja navedenih znanstvenih ved. Jedro revije (80%) predstavljajo izvirni znanstveno raziskovalni članki. ANALI PAZU: področje naravoslovja, tehnike, medicine in biotehnike. Indeksiranje: COBISS.si, dLib.si (Digitalna knjižnica Slovenije), Ulrich's Periodicals Directory, BIBLIO-B. Licenca: CC BY-NC-ND
Združenje Pomurska akademsko znanstvena unija - PAZU
Stališča zdravstvenih delavcev v operacijski dejavnosti o uporabi umetne inteligence in njeni vključitvi v operacijsko dvorano
Umetna inteligenca ima v operacijski dejavnosti velik potencial za izboljšanje kakovosti in učinkovitosti zdravstvene oskrbe. Raziskava, izvedena v Splošni bolnišnici Murska Sobota v letu 2023, je proučevala stališča zdravstvenih delavcev v operacijski dejavnosti, do uporabe umetne inteligence. V raziskavo je bilo vključenih 120 anketirancev (odzivnost 64,1 %). Tretjina jih je podprla vključevanje umetne inteligence v operacijske dvorane. Glavne prednosti njene uporabe vidijo v odsotnosti čustvene izčrpanosti (41,6 %). Kot slabost pa so izpostavili njeno omejeno sposobnost prilagajanja in reševanja nepričakovanih situacij (57,1 %). V naslednjih desetih letih pričakujejo njen razvoj v podpornih službah operacijske dvorane (39 %). Etične dileme se osredotočajo na odgovornost pri njeni uporabi. Večina anketirancev (54,5 %) meni, da bodo pravno odgovornost prevzeli zaposleni zdravstveni delavci v operacijski dejavnosti. Po mnenju anketirancev (63,7 %) umetna inteligenca ne more nadomestiti profila zdravstvenega delavca v operacijski dvorani. Nadaljnje raziskave bi lahko proučevale izobraževanje o umetni inteligenci in razvoj etičnih smernic za njeno uporabo.
V raziskavi smo razvili biočrnilo za 3D tiskanje z vključitvijo človeških kožnih celic, sestavljeno iz alginata, metilceluloze in nanofibrilarne celuloze v celičnem mediju. 3D biotiskalnik omogoča ustvarjanje večslojnih ogrodij, ki simulirajo naravno celično mikrookolje kože. Zaradi potrebe po ponovljivosti smo biočrnilo hranili v zamrzovalniku in ga kasneje odtajali. Reološke lastnosti materiala po odtalitvi bistveno vplivajo na njegovo viskoznost, kar vpliva na možnost 3D tiskanja in stabilnost natisnjenih ogrodij. Ugotovili smo, da temperatura zamrzovanja pomembno vpliva na te lastnosti, kar je ključno za nadaljnji razvoj in vitro modela kože, ki je obetaven za predklinične in klinične raziskave.
Farmacevt predpisovalec zdravil: Izkušnje v tujini in možnost implementacije v Sloveniji
Farmacevt predpisovalec je najnaprednejša oblika dela kliničnega farmacevta na področju predpisovanja zdravil in optimizacije terapije zdravljenja z zdravili. Tovrstna oblika sodelovanja med zdravnikom in farmacevtom se je razvila najprej v Združenem kraljestvu in Združenih državah Amerike ter nato tudi v nekaterih drugih državah. Rezultati raziskav prikazujejo, da je tovrstna oblika sodelovanja pozitivna (pozitiven vpliv na klinične, humanistične in ekonomske izide) ter bistveno izboljša dostop do zdravstvenih storitev. Slednje je še posebej pomembno ob pomanjkanju družinskih zdravnikov. V Sloveniji že obstajajo ambulante farmacevta svetovalca, ki so dobro implementirane v obstoječi zdravstveni sistem. Posledično obstaja dobra osnova, da se nadgradi sodelovanje v obliki farmacevta odvisnega predpisovalca ter tako izboljša dostopnost do storitev, razbremeni zdravnike in poveča kakovost dela. V prispevku so predstavljeni razlogi za tovrstno sodelovanje v Sloveniji.
odvisno in neodvisno predpisovanje zdravil
Stanje tehnike in razvoj zlatih dentalnih zlitin
Članek obravnava zgodovino, razvoj in lastnosti zlatih dentalnih zlitin. Zlitine proizvajalca Zlatarna Celje d.o.o. so certificirani medicinski pripomočki razreda IIa po Uredbi (EU) 2017/745, s srednjo stopnjo tveganja. Poseben status imajo zlitine za porcelanske krone in mostičke, kjer je potrebna posebna kemijska sestava in predelava. Prihodnji razvoj mora zmanjševati biološka tveganja in korozijo, kar dosežemo z visoko plemenitimi zlitinami s stabilno mikrostrukturo. Dentalne zlitine ne smejo biti feromagnetne. Pravilna izbira kemijske sestave je ključna za vsakega pacienta, saj na trgu obstajajo različne vrste zlitin, primerne za posameznike z različnimi alergijami in specifičnimi stanji v ustni votlini. Pomembno je upoštevati priporočila proizvajalca za kakovostno izdelavo in vgradnjo zobno-protetičnih konstrukcij.
Razvoj biomimetičnih senzorjev za določanje funkcionalnosti in vitro celičnih modelov
Napredek v biomedicinskih znanostih je omogočil razvoj in vitro modelov, ki posnemajo človeška tkiva. Neinvazivno spremljanje teh modelov v realnem času bi omogočilo dragocene vpoglede brez motenja celičnega okolja. Ta študija raziskuje uporabo molekularno vtisnjenih polimerov (MIPs) za ta namen, s poudarkom na inzulinu in laktatu kot biomarkerjih celičnega metabolizma. Senzorji MIP so bili ustvarjeni z elektropolimerizacijo pirrola okoli predloge inzulina ali laktata na karbonskih elektrodah. Senzorji so pokazali visoko občutljivost in selektivnost z razponi zaznave od 20,0 do 70,0 pM za inzulin (LOZ: 2,41 pM) in od 0,5 do 3,0 mM za laktat. Ti rezultati poudarjajo potencial MIP za uporabo v personalizirani diagnostiki in spremljanju terapij.
Pogled na izvajanje brezšivne skrbi v regionalni bolnišnici – kvalitativna raziskava
Koncept brezšivne skrbi je v Sloveniji novost zadnjih let. Pomeni pomembno vključitev kliničnih farmacevtov pri neposrednem delu z bolniki in prispeva k bolnikovi varnosti. V polni obliki se v naši ustanovi izvaja dobro leto. Zanimal nas je pogled kliničnih farmacevtov na nov način dela. Izvedli smo kvalitativno raziskavo. Potrebne informacije smo pridobili s pomočjo intervjujev, ki smo jih izvedli s štirimi kliničnimi farmacevti, ki imajo največ teoretičnega in praktičnega znanja s področja brezšivne skrbi. Intervjuvanci menijo, da je implementacija brezšivne skrbi v klinično prakso pomembna in pozitivna. Motijo jih administrativne ovire pri izvajanju brezšivne skrbi. Zaznava kliničnih farmacevtov je primerna in omogoča razvoj metode še na ostale poklicne skupine.
Značilke pri razpoznavanju aktivnosti dnevnega življenja v pametnih domovih
Slovenija se kot večina razvitih držav sooča s staranjem prebivalstva. Poraja se vprašanje, kako starostnikom zagotoviti varno bivanje v domačem okolju. Tehnološki razvoj na področju senzorskih tehnologij, strojnega učenja in umetne inteligence lahko prispeva k doseganju tega cilja. Sistemi za zaznavanje aktivnosti dnevnega življenja z visoko točnostjo razpoznavajo aktivnosti stanovalcev pametnih domov. Posledično lahko zaznajo motnje pri vsakodnevnem delovanju starostnika, kar lahko kaže na zdravstvene težave. Tovrstni sistemi temeljijo na senzorskih omrežjih in na podlagi aktivacije različnih senzorjev razpoznavajo aktivnosti stanovalcev. Točnost razpoznavanja aktivnosti je odvisna predvsem od kakovosti značilk, ki jih sestavimo iz senzorskih podatkov, in algoritma oz. modela za klasifikacijo, ki ga iz podatkov zgradimo v fazi učenja. V raziskavi se osredotočamo predvsem na izbiranje in izločanje značilk ter proučujemo kako le-to vpliva na končni rezultat razpoznavanja aktivnosti. Analiziramo, pri katerih aktivnostih je točnost razpoznavanja najboljša in pri katerih najslabša. Pri slednjih prikažemo tudi, s katerimi aktivnostmi le-te najpogosteje zamenjujemo.
Eksperimentalna karakterizacija spreja in numerično modeliranje razprševanja suspenzije v razpršilnem sušilniku
Sušenje je eno izmed pomembnejših in hkrati najstarejših področij procesne tehnike. Ena izmed zelo uveljavljenih oblik sušenja je razpršilno sušenje, ki je zelo pogosto prisotno v živilski, farmacevtski in kemijski industriji. V danem prispevku obravnavamo karakterizacijo formiranja spreja na razpršilni šobi in izvedbo numerične simulacije z vključenim sekundarnim razpadom spreja. Karakterizacija spreja na šobi je bila izvedena na sistemu Oxfor laser, medtem ko je za izvedbo numeričnih simulacij bil uporabljen programski paket Ansys Fluent. Primerjava rezultatov je pokazala dobro ujemanje med velikostno porazdelitvijo delcev pridobljeno pri eksperimentu in pri numerični simulaciji.
Dobra klinična praksa za raziskovalce, ki izvajajo klinična preskušanja zdravil
Razvoj zdravila je dolgotrajen in drag proces. Preden zdravilo dobi ustrezno dovoljenje za promet, je potrebno poleg njegove kakovosti dokazati tudi njegovo učinkovitost in varnost. Za dokazovanje učinkovitost in varnost zdravila so nujna klinična preskušanja. Klinično preskušanje zdravila je raziskava na zdravih posameznikih in pacientih, pri kateri je potrebno upoštevati načela dobre klinične prakse (GCP; Good clinical practice). Skladnost s tem standardom daje javno zagotovilo, da so pravice, varnost in dobrobit udeležencev v preskušanju zaščiteni ter da so podatki kliničnih preskušanj verodostojni. V kliničnem preskušanju zdravila sodelujejo raziskovalci, sponzorji in udeleženci. V prispevku se osredotočamo na raziskovalca v kliničnem preskušanju zdravila, ki mora dobro poznati načela GCP, da lahko svoje obveznosti in odgovornosti tudi upošteva. S prikazom primerov ugotovljenih pomanjkljivosti med inšpekcijo na mestu preskušanja (pri raziskovalcu) želimo raziskovalcem pomagati pri doseganju skladnosti z dobro klinično prakso.
Vpliv tehnologij površinske obdelave kovinskega ogrodja na pojav napak v mikrostrukturi porcelanskega plašča pri kovinsko/porcelanskih zobnih restavracijah
Čeprav je sodobni trend v fiksni protetiki v uporabi polnokeramičnih zobnih nadomestkov, so raziskave pokazale, da se še vedno najpogosteje uporabljajo kovinsko-porcelanski zobni nadomestki. Namen v tem prispevku predstavljene raziskave je ugotoviti, kako različne tehnike mehanske obdelave površine kovinskega ogrodja vplivajo na pojav napak v porcelanskem sloju ter mejni površini kovina-porcelan. V okviru izvedenih raziskav smo izdelali vzorce iz Co-Cr zlitine z različnimi metodami in tehnikami površinske obdelave. Sledila je priprava metalografskih obrusov s pomočjo katerih smo analizirali vpliv površinskih obdelav na spremembo makro- in mikrostrukture kovinskega ogrodja, porcelanskega plašča in mejne površine med njima. Rezultati opravljenih raziskav so pokazali, da je pojav napak pri vzorcih katerih kovinsko obrodje je bilo obdelano z brusnim sredstvom v eni smeri minimalen, površina kovinskega ogrodja enakomerno hrapava z enakomerno povprečno debelino oksidne plasti 3,5µm. Pri vzorcih s kovinskim ogrodjem obdelanim z brusnim sredstvom v več smereh, smo opazili bolj hrapavo površino kovinskega ogrodja s prisotnostjo plastične deformacije površine kovinskega ogrodja, ki tvori tanjšo oksidno plast.
Implementacija prenosnega EKG telesnega merilnika Savvy za presejanje motenj srčnega ritma na primarni zdravstveni ravni: intervencijska randomizirana kontrolirana študija
Na Inštitutu Jožefa Štefana so v sodelovanju z zdravniki razvili osebni prenosni merilnik EKG Savvy, ki deluje v kombinaciji s pametnim telefonom in ga lahko uporabljamo pri bolnikih, ki tožijo za motnjami srčnega ritma. Cilj študije je bil analizirati uporabnost telekardiologije na primarni zdravstveni ravni z uporabo prenosnega EKG telesnega merilnika Savvy. Metode: Vključili smo 400 bolnikov s sumom na motnjo srčnega ritma, ki so od oktobra 2016 do januarja 2018 obiskali svojega družinskega zdravnika v Zdravstvenem domu Ljubljana in Zdravstvenem domu Murska Sobota. Bolniki so bili razdeljeni v testno skupino, kjer so dobili prenosni EKG telesni merilnik, in kontrolno, kjer ga niso. Rezultati: Študija je pokazala, da med testno in kontrolno skupino ni statistično pomembne razlike glede odkritih motenj ritma in ukrepov za zdravljenje bolnikov, bodisi z opazovanjem bodisi z dajanjem novega zdravila. V testni skupini pa je bilo h kardiologu napotenih bistveno manj kot v kontrolni skupini (p <0,001).
Topološki defekti se pojavijo ob faznih prehodih, pri katerih pride do zloma simetrije in so vseprisotni v naravi. Okolje, v katerem jih najlažje lahko preučujemo, so nematski tekoči kristali. Nematske strukture opišemo na mezoskopski skali s tenzorskim ureditvenim parametrom in določimo ravnovesna stanja z numerično minimizacijo proste energije. V sistem vsiljujemo topološke defekte preko robnih pogojev na mejnih površinah. Najprej pokažemo, da se že z vsiljevanjem enega defekta lahko vzpostavijo različna ravnovesna stanja glede na debelino celice. V primeru vsiljevanja večih defektov na spodnji mejni površini lahko v sistemu vzpostavimo ravnovesna stanja z »nenabitimi« linijskimi defekti. Z vsiljevanjem 4x4 kvadratne mreže defektov lahko v sistemu vzpostavimo kompleksne vzorce nenabitih linijskih defektov, kjer jih je 18 kvantitativno in 7 kvalitativno različnih. Prikažemo, da lahko z uporabo zunanjega električnega polja reverzibilno prehajamo iz enega vzorca v drugega. Prikazani sistemi bi se lahko uporabili v multistabilnih optičnih prikazovalnikih in prevezljivih nanožičkah.
VPLIV NASTAJAJOČE MARTENZITNE FAZE NA ZNAČAJ MARTENZITNEGA FAZNEGA PREHODA
V članku obravnavamo vpliv lokalno spremenjenega ureditvenega parametra pri avstenitno-martenzitnem faznem prehodu na značaj takega faznega prehoda. Sistem modeliramo z metodo povprečnega polja Landau-ovega tipa, ki vsebuje najpomembnejše značilnosti tega teoretičnega opisa.
SPREMLJANJE INTERVENCIJ KLINIČNIH FARMACEVTOV V SPLOŠNI BOLNIŠNICI MURSKA SOBOTA
Klinični farmacevti so del zdravstvenega tima že več let, je pa število zaposlenih kliničnih farmacevtov po bolnišnicah zelo različno, zato se je postavilo vprašanje predvsem evalvacije dela kliničnih farmacevtov. V Splošni bolnišnici Murska Sobota smo evalvirali delo kliničnih farmacevtov po oddelkih od 1. 1. 2020 do 31. 12. 2020. V analizo so bile vključene storitve treh kliničnih farmacevtk v SBMS. V enem letu je bilo vnesenih 8523 različnih intervencij. Spremljalo se je 30 različnih intervencij ter dodatno še prisotnost na raportih ali vizitah z ostalim zdravstvenim osebjem. Med intervencijami je bil najpogosteje pripravljen pregled terapije bolnika na oddelku (1979 krat), pregled interakcij med pregledanimi zdravili (1859 krat) ter pregled zgodovine zdravljenja z zdravili in prehranskimi dopolnili ob sprejemu (1785 krat). Evalvacija dela kliničnih farmacevtov v bolnišnici je pomemben korak k spremljanju dela, dobrodošla bo še nadgradnja tega sistema z naknadnim merjenjem kakovosti opravljenih storitev.
RAČUNANJE DISPERZIJSKIH KRIVULJ RAYLEIGH-LAMBOVIH VALOV Z NEWTON-RAPHSONOVO METODO
Članek obravnava numerično konstrukcijo disperzijskih krivulj, ki pripadajo širjenju Rayleigh-Lambovih valov v izotropnih elastičnih sredstvih. Za izračun realnih, imaginarnih in kompleksnih valovnih števil v odvisnosti od frekvence valovanja je uporabljena Newton-Raphsonova metoda. Zaradi večličnosti se pri konstrukciji ob sledenju vej pojavljajo nepričakovani preskoki med načini valovanja disperzijskih krivulj, kar onemogoča uspešno neposredno uporabo metode. Ta pomanjkljivost je v članku odpravljena z uvedbo metode nadaljevanja po ločni dolžini. Učinkovitost te dopolnitve Newton-Raphsonove metode je prikazana na primeru aluminijaste plošče s konstrukcijami disperzijskih krivulj za realna, imaginarna in kompleksna valovna števila.
Termoanaliza pametnih grelnih tekstilij za avtomobilske sedeže
V prispevku se osredotočimo na aktivne pametne tekstilne izdelke, ki zaznajo spremembo temperature in se nanjo odzovejo z vklopom (ali izklopom) gretja. Pri razvoju tekstilnih izdelkov s funkcijo gretja je pomembno poznati časovno dinamiko temperature pri segrevanju in ohlajanju z namenom nadzorovati in preprečiti pregrevanje izdelka. Kot ustrezna merilna metoda se izkaže termoanaliza. Pri termoanalizi uporabimo infrardečo kamero, ki omogoča nekontaktno preučevanje temperaturne porazdelitve po površini tekstilnega izdelka in identifikacijo vročih točk. V prispevku predstavimo rezultate termoanalize dveh vzorcev tekstilnih izdelkov s funkcijo gretja v kombinaciji z dvema vzorcema melaminske tekstilije, ki velja za dober toplotni izolator. Pri analizi in interpretaciji rezultatov se osredotočimo na možnost uporabe posamičnih vzorcev grelnih tekstilij in njihovih kombinacij z melaminom za segrevanje avtomobilskih sedežev.
Sklopljen model prenosa toplote in snovi med delcem in tokom tekočine pri razpršilen sušenju na osnovi Metode robnih elementov
Sušenje vlažne snovi je ena izmed najstarejših procesnih tehnik, ki se uporablja na številnih industrijskih področjih. Sušenje je zapleten fizikalni proces, ki obsega vezan večfazni prenos toplote, snovi in gibalne količine. Pri sušenju delcev, kot je na primer razpršilno sušenje, je čas sušenja odvisen od lokalnih pogojev v sušilnem plinu, in sicer na poti vsakega posameznega delca skozi sušilnik. Iz tega razloga je zelo pomembno poznavanje temperaturnega polja kot tudi polja vlažnosti v sušilniku, ki se zaradi toplotne in masne izmenjave med delci in sušilnim plinom nenehno spreminja. V prispevku je obravnavan numerični model za izračun sušenja poroznih delcev v toku sušilnega plina, pri čemer je reševanje problema izvedeno v sklopu Euler-Lagrange modela računske dinamike tekočin, in sicer z metodo robnih elementov. Povezava med delci in tokom tekočine je izvedena z nadgradnjo modela točkovnega izvora, ki upošteva konvektivni prenos toplote in snovi v sušilnem plinu. Testni izračuni potrjujejo primernost in pomembnost razvitega numeričnega modela za prostorski in časovni izračun sušenja delcev v toku sušilnega plina.
Numerične simulacije toka tekočine in delcev v granulatorju z lebdečim slojem
Cilj raziskovalnega dela je bil ugotoviti porazdelitev pretoka zraka na razdelilni plošči laboratorijske naprave za granuliranje v lebdečem sloju. Za postopek granuliranja delcev je pomembna njihova enakomerna porazdelitev po prostoru naprave in njihovo gibanje. Namesto do sedaj uporabljenega pristopa prenosa procesnih pogojev za pretok zraka iz manjše na veliko napravo na podlagi navidezne hitrosti toka zraka, bi želeli upoštevati porazdelitev toka nad razdelilno ploščo, saj tok ni uniformen. Za takšen pristop je potrebno ugotoviti porazdelitev pretoka nad razdelilno ploščo in odvisnost porazdelitve volumskega pretoka zraka. Izvedli smo več numeričnih simulacij računalniške dinamike tekočin toka in več dvosmerno sklopljenih simulacij računalniške dinamike tekočin in metode diskretnih elementov, saj je ena izmed predpostavk, ki smo jo v prispevku potrdili, da imajo delci vpliv na porazdelitev pretoka. Ugotovili smo, da pretok zraka skozi napravo vpliva na porazdelitev pretoka na razdelilni plošči, še posebej v primeru polne naprave.
Lepljenje lesa z lepilom iz odpadnega polistirena
Vsako leto svet proizvede čedalje več obstojnih plastičnih odpadkov, ki se kopičijo v naravi. Ena izmed rešitev je njihova reciklaža in ponovna uporaba za izdelavo novih izdelkov ali polizdelkov. Reciklirana plastika, predvsem termoplasti, imajo potencial tudi v lesarstvu. V naši raziskavi smo iz odpadnih kavnih lončkov in žličk iz polistirena ter s topilom dimetilformamid izdelali lepilni mešanici in izdelali lepljence iz lesa za ugotavljanje strižne trdnosti lepilnih spojev po standardu SIST EN 205:2016. Uporabili smo dve temperaturi stiskanja (150 °C in 120 °C) ter štiri načine temperiranja oziroma ohlajanja lepljencev pred odprtjem stiskalnice. S primerjavo različnih postopkov lepljenja smo ugotovili, da lepilo iz lončkov najvišjo trdnost doseže po ohladitvi lepljencev na 75 °C preden smo jih vzeli iz stiskalnice, medtem ko lepilo iz žličk po hlajenju lepljencev na 100 °C ali 25 °C. Ugotovili smo tudi, da se s hlajenjem lepljencev na nižjo temperaturo pred odprtjem stiskalnice bistveno zmanjša variabilnost rezultatov, kar priča o bolj zanesljivih lepilnih spojih. Zahteve standarda SIST EN 204:2016 smo uspeli doseči z lepljencem, ki je bil zlepljen z lepilom iz lončkov pri temperaturi 150 °C in ohlajen na 75 °C preden smo ga vzeli iz stiskalnice.
Analiza topografije robotsko lasersko kaljenih materialov s pomočjo strojnega učenja
Laserska obdelava materialov, vključno s toplotno obdelavo, temelji na uporabi laserskega sevanja, ki vam omogoča, da na zelo majhni površini ustvarite visoke gostote toplotnega polja, potrebne za intenzivno segrevanje ali taljenje. V članku je predstavljen vpliv parametra robotske laserske celice na topografijo materialov. S pomočjo metod strojnega učenja je predstavljeno, kako parametri robotske laserske celice vplivajo na trdoto in hrapavost kaljenega materiala, ter kakšna je povezava med trdoto in hrapavostjo.
Optimalno določanje stabilnih območij vibracij zobniških gonil
V članku je obravnavana optimizacija stabilnih območij vibracij dvostopenjskega zobniškega gonila s parametričnim vzbujanjem kot posledice periodično spremenljive zobne togosti med ubiranjem. Da bi zagotovili mirnejši tek zobniškega gonila in zmanjšali hrup, želimo v procesu snovanja zobniškega gonila območja nestabilnosti vibracij čimbolj zmanjšati. Na zmanjšanje posameznega območja nestabilnosti v največji meri vplivata kontaktno razmerje posamezne zobniške dvojice in njun fazni premik. Na žalost se ob zmanjšanju enega nestabilnega območja lahko povečajo ostala nestabilna območja. S tem se pojavi potreba po iskanju optimalne rešitve, ki jo lahko zagotovimo z rešitvijo večkriterijskega optimizacijskega problema. V članku je predstavljena večkriterijska optimizacija območij stabilnosti vibracij zobniških gonil z metodo utežne vsote in z metodo ε – omejitev. Rezultate večkriterijske optimizacije območij stabilnosti vibracij v članku analitično pojasnimo. Obe večkriterijski optimizacijski metodi sta v članku prikazani pri dvostopenjskemu zobniškemu gonilu s tremi zobniki, pri katerem sta frekvenci ubiranja enaki.
optimizacija območij parametrične nestabilnosti
Prikaz poteka razvoja naprednega orodnega jekla za najzahtevnejše aplikacije v industriji nožev
V prispevku predstavljamo izhodišča in smernice poteka razvoja naprednega orodnega jekla za najzahtevnejše aplikacije v industriji nožev, ki se izvaja v podjetju SIJ Ravne Systems v povezavi z Univerzo v Mariboru Fakulteto za strojništvo. Razvoj je na eni strani povezan z identifikacijo ključnih lastnosti orodnega jekla, ki predstavljajo konkurenčno prednost v primerjavi z ostalimi konvencionalnimi jekli in to so: žilavost, trdota, trdnost in rezilna sposobnost. Po drugi strani pa razvoj predstavlja tudi vpeljavo ustrezne tehnologije izdelave in naknadne toplotne oziroma mehanske obdelave orodnega jekla, kar omogoča doseganje ključnih lastnosti izdelka – nožev.
Nanotehnologija kot tehnologija prihodnosti, problematika nanoodpadkov
V prispevku predstavljamo nanotehnologijo kot vejo znanosti in inženirstva, ki je osredotočena na materiale z vsaj eno dimenzijo velikosti pod 100 nm. Nanotehnologija obravnava razumevanje materialov ali procesov na nano nivoju. Nanomateriali so lahko v obliki nanodelcev, nanocevi, nanopiramid idr. ter imajo drugačne lastnosti v primerjavi z materiali običajnih dimenzij. Njihove spremenjene fizikalno-kemijske lastnosti prvenstveno izvirajo iz velikega razmerja med površino in volumnom, kar se odraža v njihovi visoki površinski aktivnosti. Zaradi teh lastnosti se lahko uporabljajo na različnih področjih (elektronika, kemija, biotehnologija, medicina). Na podlagi tega dejstva je nanotehnologija širok izraz, ki zajema številna področja znanosti, raziskav in tehnologije.
Diabetično stopalo je najpogostejši vzrok netravmatske amputacije. Posledice sladkorne bolezni, kot so periferna nevropatija, slaba prekrvavitev, omejena gibljivost sklepov, deformacija stopala in posledično spremenjeni pritiski na podplatu stopala, predstavljajo dejavnike tveganja za nastanek diabetičnega stopala. Pri zdravljenju diabetičnega stopala se poslužujemo s preventivnimi kirurškimi posegi, s katerimi skušamo preprečiti amputacijo, travmatskimi kirurškimi posegi, s katerimi odstranjujemo uničene dele stopala in korektivnimi, s katerimi poskušamo doseči celjenje ran.
Uporaba matematične analize pri načrtovanju motorjev s trajnimi magneti
Razvoj trajnih (permanentnih) magnetov z visoko gostoto energije in njihova dostopnost na trgu vplivata na povečano uporabo magnetov v sinhronskih motorjih. Za delovanje motorja s trajnimi magneti je ključnega pomena magnetno polje v zračni reži med rotorjem in statorjem, ki ga rotor s trajnimi magneti pri vrtenju ustvarja. Gostoto magnetnega pretoka v zračni reži ter v trajnih magnetih rotorja dobimo kot rešitev sistema parcialnih diferencialnih enačb, ki opisuje magnetno dogajanje v motorju. Ta sistem ni vedno v celoti analitično rešljiv.
Ali so naloge izbirnega tipa primerno orodje za ocenjevanje znanja?
Kako najboljše oceniti znanje študentov ali dijakov je ena od nerešenih dilem med raziskovalci na področju izobraževanja. Vprašanja izbirnega tipa so postala zelo priljubljeno orodje preverjanja znanja na vseh ravneh izobraževanja. Kljub temu pa obstajajo tudi raziskovalci, ki so v dvomih glede zadostnosti takega načina ocenjevanje znanja. V prispevku predstavljamo študijo, ki je zajela 167 študentov fizioterapije. Študenti so po izvedenih urah fizike reševali test, ki je vseboval vprašanja izbirnega tipa. Pri tem so odgovarjali na vprašanja s področij, ki so bila zajeta v snov na predavanjih, in s področja Moderne fizike, ki ni bila del izvedenih predavanj. Rezultati raziskave kažejo na to, da je mogoče z nalogami izbirnega tipa uspešno preveriti znanje študentov oziroma dijakov.
Inducirane fazne spremembe v kristalih η-Mo4O11 s pomočjo ultrahitrih laserskih sunkov
V članku so predstavljeni rezultati meritev fluenčne odvisnosti tranziente reflektivnosti vzbujene z ultrakratkimi laserskimi pulzi v kristalih η-Mo4O11. Rezultati meritev kažejo, da lahko v kristalih pri nizkih temperaturah z dovolj veliko fluenco induciramo fazni prehod, ki ni znan iz temperaturnega faznega diagrama.
Analiza poročanja simptomov po kemoterapiji za bolnice z zgodnjim rakom dojk prek mobilne aplikacije
Bolniki z rakom, ki se zdravijo s kemoterapijo, imajo lahko številne simptome. V okviru raziskave Mobilna aplikacija za bolnice z rakom dojk na zdravljenju s kemoterapijo ali tarčnimi zdravili, so nam bolnice preko mobilne aplikacije javljale simptome. V naboru je bilo 50 različnih simptomov. Bolnice so označile zaznan simptom, opredelile njegovo jakost (blago, srednje ali hudo) in trajanje. Analizirali smo poročila 16 bolnic za prvi cikel kemoterapije. Najpogostejši simptomi so bili utrujenost (75 %), suha usta, glavobol, rdečica obraza (56 %), bolečine v mišicah, hripavost, zgaga, plini v črevesju (31 %), zaprtje, driska (25 %) in izpadanje las (44 %). Večino simptomov je bilo blage ali srednje stopnje in kratkotrajnih (do 4 dni). Sprotno beleženje simptomov je v pomoč onkologu k boljši terapiji simptomov.
Označevanje videa z metapodatki: analiza primera označevanja video posnetka nogometne tekme s podatki o igralcih
V zadnjih letih je uporaba konvolucijskih nevronskih mrež pri procesiranju video vsebin doživela velik razcvet. Razlog je predvsem v povečani računski moči, ki je danes na voljo za procesiranje podatkov. Na posameznih dobro definiranih področjih, kot so na primer razpoznava obrazov, razpoznava prometnih znakov in izoliranih števil, zagotavlja tehnologija nevronskih mrež visoko zanesljivost. V prispevku bomo opisali arhitekturo in implementacijo procesa označevanja nogometne tekme s podatki o imenih igralcev z uporabo tehnologije nevronskih mrež. Proces se izvaja realno-časovno nad videom razpršene oddaje. Obogatena vsebina je ponujena uporabniku na ogled sočasno z video posnetkom. V prispevku bomo opisali celoten proces, ki je sestavljen iz naslednjih korakov: binarizacije slike, lokalizacije dresov nogometašev, izločanja ter razpoznavanja števil, zapisanih na dresih. Podali bomo tudi rezultate evalvacije sistema.
Bolniki z rakom, ki se zdravijo s kemoterapijo, imajo lahko številne simptome. V okviru raziskave Mobilna aplikacija za bolnice z rakom dojk na zdravljenju s kemoterapijo ali tarčnimi zdravili, so nam bolnice prek mobilne aplikacije javljale simptome. V naboru je bilo 50 različnih simptomov. Bolnice so označile zaznan simptom, opredelile njegovo jakost (blago, srednje ali hudo) in trajanje. Analizirali smo poročila 16 bolnic za prvi cikel kemoterapije. Srednji čas spremljanja je bil 3 tedne. Najpogostejši simptomi so bili utrujenost (75 %), suha usta, glavobol, rdečica obraza (56 %), bolečine v mišicah, hripavost, zgaga, plini v črevesju (31 %), zaprtje, driska (25 %) in izpadanje las (44 %). Večino simptomov je bilo blage ali srednje stopnje in kratkotrajnih (do 4 dni). Sprotno beleženje simptomov je v pomoč tudi onkologu k boljši terapiji simptomov.